《书福山王婉佺夫人列女传注后》
清代·刘韵

更生西汉儒，举行冠群彦。立朝遇闇主，宫寝恣荒宴。

戒昧司晨鸡，谣起涎尾燕。忧深托讽谕，表进《列女传》。

精胜匡衡疏，谲异谷永谏。七篇举其纲，百人萃厥选。

王政首母仪，阴教系治典。其次及贤明，家国佐安奠。

仁智德乃尊，贞顺性斯善。处变重节义，遴才取通辩。

有劝必有惩，孽嬖居其殿。徽音慕肃雍，容饰薄盼倩，上自翚翟贵，下逮荆布贱。

众美既毕陈，四德亦备见。鞶鉴昭千秋，搜讨信云遍。

谁欤续补辑，两京厕名媛。纵增彤管辉，未免时代舛。

昔闻大家注，训故藉排纂。又闻《长康图》，丹青妙独擅。

恨生千载下，古本失流转。东海有女宗，观书目如电。

徵诗订三家，集解编八卷。残文补阙漏，奥义畅推衍。

同时得梁氏，振绮罗文献。笺释足并行，汉学留一线。

披函日循诵，淑范生敬羡。颇思绘屏风，遗像识真面。

联代铸金事，朝夕薰香荐。远愧孙夫人，列传系序赞。

三复中垒书，述古发长叹。

作者简介：刘韵，字绣琴，一字赠梅，南丰人。奉化知县国观女，鄞县黄家鼎室。有《红雨楼诗钞》。